สามรัก สามเศร้า

สามรัก สามเศร้า (;  ดิล โต ปากัล ไฮ ; ) เป็นภาพยนตร์เพลงโรแมนติกภาษาฮินดีของอินเดียปี ค.ศ. 1997 กำกับโดย ยัศ โจปรา ภาพยนตร์เรื่องนี้นำแสดงโดย ชาห์รุข ข่าน, มาธุรี ทีกษิต, กริศมา กปูร และ อักษัย กุมาร เรื่องราวติดตามชีวิตรักของสมาชิกในคณะละครเพลง โดยที่นักเต้นสองคน (ทีกษิตและกปูร) เข้าไปพัวพันกับรักสามเส้ากับผู้กำกับท่าเต้น (ชาห์รุข ข่าน) เพลงประกอบแต่งโดย อุตตัม ซิงห์ และเนื้อร้องโดย อานันท์ พัขศี

สามรัก สามเศร้า สร้างด้วยงบประมาณ 90 ล้านรูปี (2.48 ล้านดอลลาร์สหรัฐ) ซึ่งรวมค่าพิมพ์และค่าโฆษณาแล้ว ทำรายได้ทั่วโลกกว่า 718 ล้านรูปี (19.77 ล้านดอลลาร์สหรัฐ) กลายเป็นภาพยนตร์ภาษาฮินดีที่ทำรายได้สูงสุดแห่งปี ภาพยนตร์เรื่องนี้ได้รับการยกย่องจากนักวิจารณ์อย่างกว้างขวาง โดยได้รับคำชมอย่างสูงในด้านการกำกับ เนื้อเรื่อง บทภาพยนตร์ เพลงประกอบ การถ่ายภาพ และการแสดงของชาห์รุข ข่าน, ทีกษิต, กปูร และ กุมาร

สามรัก สามเศร้า ได้รับรางวัลมากมาย ในงานประกาศรางวัลภาพยนตร์แห่งชาติครั้งที่ 45 ภาพยนตร์เรื่องนี้ได้รับรางวัล 3 รางวัล รวมถึงรางวัลภาพยนตร์ยอดนิยมยอดเยี่ยม การแสดงของกปูรในบทนิศาทำให้เธอได้รับรางวัลภาพยนตร์แห่งชาติสาขานักแสดงสมทบหญิงยอดเยี่ยม นอกจากนี้ยังได้รับการเสนอชื่อเข้าชิง 11 สาขาในงานประกาศรางวัลฟิล์มแฟร์ครั้งที่ 43 รวมถึงผู้กำกับยอดเยี่ยม (ยัศ) และนักแสดงสมทบชายยอดเยี่ยม (กุมาร) และได้รับรางวัลมากถึง 8 รางวัล รวมถึงภาพยนตร์ยอดเยี่ยม นักแสดงนำชายยอดเยี่ยม (ชาห์รุข ข่าน) นักแสดงนำหญิงยอดเยี่ยม (ทีกษิต) และนักแสดงสมทบหญิงยอดเยี่ยม (กปูร)

ภาพยนตร์เรื่องนี้ได้รับการนำเสนอย้อนหลังในเทศกาลภาพยนตร์นานาชาติอินเดีย (IFFI) ครั้งที่ 45 ในส่วน "การเต้นรำเฉลิมฉลองในภาพยนตร์อินเดีย" 

 เนื้อเรื่อง 
ราหุลและนิศาเป็นเพื่อนกันอยู่ในคณะละครเวทีในมุมไบและนิศาเองก็แอบชอบราหุล วันหนึ่งราหุลต้องการสร้างเรื่องและตัวละครใหม่ชื่อ "มายา" โดยเป็นตัวละครและผู้หญิงในจินตนาการซึ่งกำลังรอคอยเจ้าชายขี่ม้าขาวมาหาเธอ โดยในตอนแรก นิศาได้รับบทเป็นมายาไป ขณะที่ปูชา เป็นเด็กกำพร้าซึ่งเพื่อนของพ่อแม่เธอได้รับเธอไปเลี้ยงดูพร้อมกับอชัย ลูกชายของเพื่อนพ่อแม่เธอ และเธอเองก็เป็นนักเต้นตัวฉกาจเช่นกัน วันหนึ่งอชัยได้กลับมาอินเดียและพาเธอไปเที่ยวเยอรมนี โดยก่อนที่เขาจะกลับไปลอนดอน เขาได้ขอเธอแต่งงานซึ่งด้วยความลังเลทำให้เธอตอบตกลงไปแบบไม่คิดอะไร

วันหนึ่ง นิศาได้รับบาดเจ็บที่ขาขณะที่เธอทำการซ้อมการแสดงและต้องพักฟื้นหลายเดือน ดังนั้นราหุลจึงจำต้องหานักเต้นคนใหม่โดยเขาได้พบกับปูชาซึ่งกำลังเต้นรำอยู่พอดี จึงได้ขอร้องให้เธอมาร่วมการแสดงกับเขา ท้ายที่สุดทั้งคู่ต่างสนิทกันและเริ่มแอบตกหลุมรักกัน ความสัมพันธ์ของทั้งคู่ทำให้นิศาหึงหวงราหุลและเสียใจจนต้องไปลอนดอน ขณะที่ราหุลได้พบกับครูสอนเต้นของปูชาซึ่งเธอนับถือดั่งพี่สาว และครูได้มอบพระคเณศให้กับทั้งคู่ ทั้งราหุลและปูชาต่างรู้ว่าตกหลุมรักซึ่งกันและกันแต่ตัวปูชาเองไม่กล้าจะปริปากบอกเนื่องจากเธอหมั้นหมายกับอชัยไว้แล้ว ขณะที่นิศากลับมาและเสียใจที่ราหุลยังไม่เปลี่ยนใจมารักเธอ

เมื่ออชัยกลับมาและเปิดเผยต่อคณะละครเวทีว่าเขาเป็นคู่หมั้นของปูชา ทำให้ราหุลเสียใจมากและแก้ตอนจบให้เป็นแบบเศร้า แตกต่างกับเรื่องอื่นที่มักจะจบแบบมีความสุข โดยในวันแสดง อชัยได้ตัดสินใจเปิดเทปที่ปูชาได้สารภาพไว้ในงานและตัดสินใจหลีกทางความรักให้กับราหุลและปูชา ทำให้ตอนจบถูกเปลี่ยนไปเป็นแบบมีความสุข ขณะที่อชัยได้ถามนิศาว่าเธอแต่งงานแล้วหรือยังซึ่งบ่งบอกได้ว่าเขาสนใจเธอ

นักแสดง
ชาห์รุข ข่าน เป็น ราหุล
อักษัย กุมาร เป็น อชัย
มาธุรี ทีกษิต เป็น ปูชา
กริศมา กปูร เป็น นิศา
ฟะรีดา จะลาล เป็น แม่ของอชัย
เทวัน วรรมา เป็น พ่อของอชัย
อรุณา อิรานี เป็น ครูของปูชา
สุเรศ เมนัน เป็น สุปันฑี
ราเชศ ฎันฑน เป็น ราจู
ศรุติ อุลฟัตเป็น ศรุติ
พลวินทร์ สิงห์ สุรี เป็น บัลลู
มุราด อะลี เป็น จิมมี
ปริยา วรรมา เป็น โสนี
ตานยา มุขรจี เป็น ตานิยา
ศิวานี วะซีร์ เป็น อัญชลี

 หมายเหตุ 

 อ้างอิง 

 แหล่งข้อมูลอื่น 


หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์รัก
หมวดหมู่:ภาพยนตร์เพลง
หมวดหมู่:ภาพยนตร์อินเดียที่ออกฉายในปี พ.ศ. 2540